Maurice Manificat (2019)
**Maurice Manificat** (sündinud 4. aprillil 1986 Sallanches'is Haute-Savoie's) on Prantsusmaa murdmaasuusataja.

Manificat sai 2005. aastal juunioride MM-il Rovaniemis 4×10 km teatesõidus pronksmedali. Kuni 23-aastaste MM-il 2008. aastal Malles Venostas sai ta pronksmedali 30 km ühisstardiga vabasõidus. Järgmisel aastal tuli ta kuni 23-aastaste 2009. aastal MM-il Praz de Lys - Sommand'is 15 km vabasõidus maailmameistriks.

Täiskasvanute MM-il osales ta esimest korda 2009. aasta maailmameistrivõistlustel Liberecis ja sai 30 km jälitussõidus 47. koha. 2014. aasta taliolümpiamängudel Sotšis võitis ta Prantsusmaa teatemeeskonnaga pronksmedali. 2015. aasta maailmameistrivõistlustel Falunis võitis ta täiskasvanute seas oma esimese individuaalmedali, kui sai 15 km vabatehnikasõidus hõbemedali. Teatesõidus võitis ta pronksmedali.

2018. aasta taliolümpiamängudel Pyongchangis võitis ta teatesõidus taas pronksmedali. Lisaks võitis ta koos Richard Jouve'iga pronksmedali sprinditeates.

Maailma karikasarjas võistles Manificat esimest korda 2006. aasta detsembris La Clusaz's, kui osales 30 km ühisstardiga vabasõidus ja sai 64. koha. 2008. aasta veebruaris jõudis ta Liberecis peetud MK-etapil esimest korda punktikohale, kui oli 11,4 km vabasõidus 24. Esimest korda sai ta poodiumikoha detsembris 2009. aasta MK-etapil Davosis, kus jõudis 15 km vabasõidus finišisse kolmandana. Esimese etapivõidu sai ta 2010. aasta märtsis Lahtis, kui võitis 30 km suusavahetusega sõidu.

Saavutused
----------

###  Olümpiamängudel

* 2014 Venemaa Sotšis
	+ pronksmedal 4×10 km teatesõidus
* 2018 Lõuna-Korea Pyongchangis
	+ pronksmedal sprinditeates
	+ pronksmedal 4×10 km teatesõidus

### Maailmameistrivõistlustel

* 2015 Rootsi Falunis
	+ Hõbe hõbemedal 15 km vabatehnika sõidus
	+ Pronks pronksmedal teatesõidus
* 2019 Austria Seefeldis
	+ Pronks pronksmedal teatesõidus

### Juunioride maailmameistrivõistlustel

* 2005 Soome Rovaniemi
	+ Pronks pronksmedal 4×10 km teatesõidus

### Kuni 23-aastaste maailmameistrivõistlustel

* 2008 Itaalia Malles Venosta
	+ Pronks pronksmedal 30 km ühisstardiga vabasõidus
* 2009 Prantsusmaa Praz de Lys - Sommand
	+ Kuld **U23 maailmameister** 15 km vabasõidus

### Maailma karikasarjas

* Tavadistantside karikas
	+ 2. koht: 2016

Maurice Manificat on osalenud (seisuga 2. märts 2019) 203 MK-võistluste etapil ja jõudnud poodiumile 31 korral, millest 10 korral kõige kõrgemale astmele.

#### Maailma karikasarja etapivõidud

| Jrk-nr | Aasta | Kuupäev | Koht | Riik | Ala |
| --- | --- | --- | --- | --- | --- |
| **1.** | 2010 | 6. märts | Lahti |  Soome | 30 km suusavahetusega sõidus |
| **2.** | 2010 | 21. märts | Falun |  Rootsi | 15 km vaba |
| **3.** | 2012 | 16. detsember | Canmore |  Kanada | 30 km jälitussõidus |
| **4.** | 2013 | 14. detsember | Davos |  Šveits | 30 km vaba |
| **5.** | 2016 | 23. jaanuar | Nové Město |  Tšehhi | 15 km vaba |
| **6.** | 2016 | 12. märts | Canmore |  Kanada | 15 km kl. jälitussõit |
| **7.** | 2017 | 8. jaanuar | Val di Fiemme |  Itaalia | 9 km vaba jälitussõit |
| **8.** | 2017 | 26. november | Ruka |  Soome | 15 km vaba jälitussõit |
| **9.** | 2017 | 10. detsember | Davos |  Šveits | 15 km vaba |
| **10.** | 2019 | 26. jaanuar | Ulricehamn |  Rootsi | 15 km vaba |

Välislingid
-----------

* Maurice Manificati koduleht
* Maurice Manificat FIS-i kodulehel (fis-ski. com)